ธกส.ตั้งการ์ดรับมือนโยบาย‘ยิ่งลักษณ์’
ธ.ก.ส. ตั้งการ์ดพร้อมลุยโครงการประชานิยม
18 ส.ค. 2554

ธ.ก.ส. ตั้งการ์ดพร้อมลุยโครงการประชานิยม
นายประกิต เชวงนิรันดร์ ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผย ว่า ธ.ก.ส.อยู่ระหว่างเตรียมข้อมูลที่เกี่ยวข้องกับนโยบายของพรรคเพื่อไทย เพื่อเสนอให้รัฐบาลพิจารณา ประกอบด้วย 1.การพักหนี้ครัวเรือนละ 5 แสนบาท ระยะเวลา 3 ปี เบื้องต้นจากการสำรวจข้อมูลพบว่า ลูกหนี้ที่มีหนี้ต่ำกว่า 5 แสนบาทลงมา มีประมาณ 3 ล้านราย คิดเป็น 70% ของจำนวนลูกหนี้ทั้งหมด 4 ล้านราย 
โครงการรับจำนำข้าว คาดว่า ธ.ก.ส.จะเริ่มดำเนินการตามนโยบายได้ทันทีในฤดูกาลปลูกข้าวนาปี ตั้งแต่วันที่ 1 พ.ย.นี้ โดยมีข้อเสนอให้รัฐบาลดูแลเรื่องเงินทุน ซึ่งมี 2 ส่วนคือ ภาระหนี้ในอดีต 1.5-1.6 แสนล้านบาท และเงินทุนสำหรับดำเนินโครงการรอบใหม่ ว่ารัฐจะจัดสรรเงินส่วนไหนมาดำเนินการ
ประเด็นที่สามคือ โครงการบัตรเครดิตเกษตรกร เพื่อให้เกษตรกรมีวงเงินไปซื้อสินค้าจากร้านค้าต่างๆ ในการซื้อปุ๋ย ยา ซึ่งคงต้องใช้เวลาในการพัฒนาระบบไอที 3-4 เดือน 
โครงการสุดท้ายคือ กองทุนหมู่บ้าน ที่มีนโยบายจะเพิ่มวงเงินจาก 1 ล้านบาท เป็น 2 ล้านบาท ซึ่ง ธ.ก.ส.ดูแลอยู่ 1.6 หมื่นกองทุน ธนาคารออมสินดูแล 6.25 หมื่นกองทุน ซึ่งถ้ากองทุนหมู่บ้านไม่มีเงิน ก็สามารถขอยืมสภาพคล่องจากธนาคารรัฐไปใช้ก่อนก็ได้